《别墩关感谢众多亲祖饯郊外》
清代·牛焘

匹马发墩关，乡情转郁结。本是还家人，翻同在家别。

君予来此地，亲友多欢悦。居夷俗尚淳，公私两安拙。

有时上春台，忘怀在曲蘖。嘉会不可常，临觞欲凄绝。

别之讵无情，迟迟不忍诀。山回路倒卷，林瞑烟明灭。

林端朝日升，山脚溪水冽。溪水遥送我，潺潺声鸣咽。

杨柳覆苍苔，苗缛纷成列。诸君剧多情，祖筵感盛设。

欢悲不自由，水饮还大歠。斜阳恋我醺，马嘶芳草埒。

芳草何处歇，鹃啼山竹裂。举手谢送者，我宿前山雪。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。